EA มอบแพลทฟอร์มต้นแบบ “รถยนต์ไฟฟ้า” ให้นศ.วิทยาลัยฯ หนุนต่อยอดการศึกษา
EA มอบแพลทฟอร์มต้นแบบ “รถยนต์ไฟฟ้า” ให้นศ.วิทยาลัยฯ หนุนต่อยอดการศึกษา
10 ก.ค. 2563

นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยถึงการร่วมมือกับ สถาบันการศึกษาที่สำคัญคือ วิทยาลัยเทคนิคชลบุรีและวิทยาลัยเทคนิคฉะเชิงเทรา เพื่อพัฒนาบุคลากร และจัดเตรียมกำลังคน โดยเฉพาะอย่างยิ่งด้านการผลิตยานยนต์ไฟฟ้า จึงได้มอบแพลทฟอร์มต้นแบบรถยนต์ไฟฟ้า MINE SPA1 ซึ่งเป็นนวัตกรรมยานยนต์ไฟฟ้ารุ่นแรกและเป็นความภาคภูมิใจของกลุ่ม EA และถือเป็นยานยนต์ไฟฟ้าที่ออกแบบและสร้างโดยทีมงานไทย
ทั้งนี้ เพื่อให้วิทยาลัยทั้งสองแห่งใช้เป็นประโยชน์ในการศึกษาและพัฒนาหลักสูตร ส่งเสริมความรู้ด้านยานยนต์สมัยใหม่ รวมถึงระบบกักเก็บพลังงานหรือแบตเตอรี่ลิเทียมไอออนอันเป็นเทคโนโลยีที่สำคัญสำหรับอุตสาหกรรมพลังงานแห่งอนาคต ซึ่งจะเป็นประโยชน์ในการสร้างบุคลากรรุ่นใหม่ให้มีความรู้และทักษะตรงกับความต้องการของกลุ่ม EA สอดคล้องกับแผนการลงทุนในโครงการต่างๆ ของบริษัทที่กำลังจะเริ่มทยอยเปิดดำเนินการเชิงพาณิชย์ในปีนี้อีกด้วย
ด้านนางสาวทัศนีย์ เกียรติภัทราภรณ์ รองเลขาธิการสายงานพัฒนาพื้นที่และชุมชน โครงการพัฒนาระเบียงเศรษฐกิจพิเศษภาคตะวันออก หรือ EEC ได้แสดงความชื่นชมและเป็นผู้แทนมอบโล่เกียรติคุณให้กับ นายสมโภชน์ อาหุนัย ประธานเจ้าหน้าที่บริหารของ EA พร้อมทั้งแสดงการสนับสนุนความร่วมมือของภาคเอกชนและภาคการศึกษา ในการร่วมมือกันพัฒนาเทคโนโลยีและบุคลากรควบคู่กัน เพื่อเตรียมความพร้อมรองรับอุตสาหกรรมต่างๆ ที่กำลังพัฒนาอย่างเป็นรูปธรรมใน EEC และเชื่อว่า อุตสาหกรรมการผลิตยานยนต์สมัยใหม่ หรือยานยนต์ไฟฟ้า (Electric Vehicle)  ตลอดจนระบบกักเก็บพลังงาน (Energy Storage System) หรือแบตเตอรี่ลิเทียมไอออน จะเป็นอุตสาหกรรมเชิงยุทธศาสตร์ที่ทำให้ประเทศไทยสามารถรักษาจุดแข็งและเพิ่มศักยภาพในการเป็นฐานการผลิตยานยนต์ทุกประเภทในภูมิภาคต่อไป
นอกจากนี้ กลุ่ม EA ยังคงดำเนินการตามข้อตกลงความร่วมมือ (MOU) ที่ได้ลงนามไว้เมื่อวันที่ 29 พฤศจิกายน 2562 ร่วมกับสถาบันการศึกษาทั้ง 10 แห่ง และบริษัท ดับเบิ้ลพี แลนด์ จำกัด ที่มีโครงการจัดตั้งนิคมอุตสาหกรรมฉะเชิงเทรา บลูเทค ซิตี้
โดยมี ดร.อภิชาติ ทองอยู่ ที่ปรึกษาเลขาธิการคณะกรรมการนโยบายเขตพัฒนาพิเศษภาคตะวันออก และประธานคณะทำงานประสานงานด้านการพัฒนาบุคลากรในเขตพัฒนาพิเศษภาคตะวันออกเป็นสักขีพยาน
ทั้งนี้ ทุกฝ่ายที่ลงนามในบันทึกความเข้าใจดังกล่าวแสดงเจตน์จำนงที่จะร่วมกันพัฒนาหลักสูตรแบบต่อเนื่องและเชื่อมโยงการศึกษาระดับอาชีวศึกษาและอุดมศึกษา ทั้งด้านทฤษฏี และการฝึกอบรม ตลอดจนการสนับสนุนทุนการศึกษาและการวิจัยและพัฒนาเพื่อการผลิตบัณฑิตระดับปริญญาบัณฑิตและบัณฑิตศึกษาด้านเทคโนโลยีสมัยใหม่ ให้ได้ทั้งปริมาณและคุณภาพที่สอดคล้องกับความต้องการของกลุ่ม EA และเป็นประโยชน์ต่อทุกภาคส่วนได้ในที่สุดต่อไป